KOMISIJOS REGLAMENTAS (EB) Nr. 1074/2004
2004 m. birželio 4 d.
nustatantis Komisijos reglamento (EB) Nr. 1535/2003 taikymo pereinamojo laikotarpio priemones perdirbtų vaisių ir daržovių sektoriuje dėl Čekijos, Estijos, Kipro, Latvijos, Lenkijos, Lietuvos, Maltos, Slovakijos, Slovėnijos ir Vengrijos įstojimo į Europos Sąjungą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos, Estijos, Kipro, Latvijos, Lenkijos, Lietuvos, Maltos, Slovakijos, Slovėnijos ir Vengrijos Stojimo sutartį,
atsižvelgdama į Čekijos, Estijos, Kipro, Latvijos, Lenkijos, Lietuvos, Maltos, Slovakijos, Slovėnijos ir Vengrijos Stojimo aktą, ypač į jo 41 straipsnio 1 pastraipą,
kadangi:
(1)
Reikėtų nustatyti pereinamojo laikotarpio priemones, leidžiančias Čekijos, Estijos, Kipro, Latvijos, Lenkijos, Lietuvos, Maltos, Slovakijos, Slovėnijos ir Vengrijos (toliau - naujos valstybės narės) gamintojams ir perdirbėjams pasinaudoti 1996 m. spalio 28 d. Tarybos reglamento (EB) Nr. 2201/96 nuostatomis dėl bendro perdirbtų vaisių ir daržovių produktų rinkų organizavimo (1).
(2)
Remiantis 2003 m. rugpjūčio 29 d. Komisijos reglamento (EB) Nr. 1535/2003 dėl Tarybos reglamento (EB) Nr. 2201/96 taikymo pagal pagalbos perdirbtiems vaisių ir daržovių produktams schemą išsamių taisyklių nustatymo (2) 10 ir 12 straipsniais, tam tikra informacija apie pomidorus turi būti pateikiama kiekvienais metais iki gegužės 31 d. Ši galutinė pateikimo data 2004 m. turėtų būti atidėta naujoms valstybėms narėms, nes ši anksčiau nustatyta data yra per ankstyva, kad būtų galima užbaigti būtinas administracines procedūras.
(3)
Šiame reglamente numatytoms priemonėms pritaria Iš vaisių ir daržovių pagamintų produktų vadybos komitetas,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1535/2003 10 straipsnio 2 pastraipos ir 12 straipsnio 2 dalies antro punkto, informacija, nurodyta to reglamento 10 straipsnio pirmoje pastraipoje ir 12 straipsnio 1 dalyje, kuri susijusi su 2004-2005 m. prekybos metų pomidorais, Čekijoje, Estijoje, Kipre, Latvijoje, Lenkijoje, Lietuvoje, Maltoje, Slovakijoje, Slovėnijoje ir Vengrijoje turi būti siunčiama ne vėliau negu likus 10 dienų iki pristatymo ir vėliausiai 2004 m. liepos 15 d.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. birželio 4 d.